title: ݣوانشية
text: لݣوانشية هي لوغة منقارضة كانو كايهضرو بيها لݣوانشا فجزر لكناري حتالين لقرن 16 أولا 17. هاد اللوغة ماتت من مورا لغزو الصبليوني لجزر لكناري، بحيت أن لإتنية دلݣوانش دخلات ونصاهرات مع التقافة الصبليونية. اللوغة لݣوانشية تعرفات ليوما بلجمل ولكلمات اللي قيّدوها الجغرافيين والرحالة اللولين، وحتى فبزاف ديال السميات دلبلايص ولكلمات اللي بقاو فالصبليونية ديال الناس دلكناري.
  
  التصنيف 
  التصنيف ديال هاد اللوغة ماشي واضح. بزّاف ديال اللغويين كايقتارحو باللي لݣوانشية وحدة من اللوغات لأمازيغية، أولّا على لأقل عندها علاقة بيها. لكلمات اللي فاش كاتقرا كاتّعرف باللي هي أمازيغية هي لكلمات اللي عندها علاقة بلفلاحة أولا لكسيبة، واخّا ماباينينش لقواعيد دلأمازيغية، وكاين عدد كبير ديال لكلمات اللي عندها تشابه قليل أولا منعادم مع لكلمات اللي كاينين فاللوغات لأمازيغية. ممكن بشكل كبير تكون لݣوانشية عندها بزاف ديال لكلمات من أصل أولا تشابه أمازيغي ولاكين ماعندها حتى علاقة باللوغات لأمازيغية.
  
  التاريخ 
  كانت لكلمة "ݣوانش" كاتعني "راجل من جزيرة تينيريفي"، ومن موراها هلّي ولّات لكلمة كاتمعني على الناس اللولين اللي سكنو فلأرخبيل دلكناري. كانت بزاف ديال اللهجات من هاد اللوغة كايتهضر بيها فلجزر ديال لأرخبيل كاملين. لأبحات لأركيولوجية فلجزيرة لقات حجر منقوش عليه بلخط ديال تيفيناغ ولخط لبونيقي، وحتى روايات تاريخية قديمة كانت كاتݣول باللي لݣوانش براسهوم ماكانش عندهوم نضام ديال لكتابة.
  
  أول رواية موتوق فيها على اللوفة ديال لݣوانش هي اللي كايقدّمها لمستكشف الطالياني نيكولوزو داريكو ف1341، واللي فيها لأرقام من واحد لسطاش، واللي سمعها من ناس فجزيرة فويرتيڤينتورا. الريواية ديال داريكو عطات حساب بأساس 10 مع تشابه كبير بلأرقام اللي فباقي اللوغات لأمازيغية.
  
  السيلبو كانت لوغة ديال الصفير اللي كانو لݣوانش كايهضرو بيها وكايتواصلو بيها مابين لوديال ديال لجزر دلاݣوميرا، إلييرو، تينيريفي وݣران كناريا. تعوضات هاد اللوغة بڤيرسيون من مورا مانقارضات النوسخة لݣوانشية.
  
  لأرقام 
  جات لأرقام لݣوانشية من بزاف دلمصادير، اللي ماشي ديما كاتكون متّافقة بيناتها (باريوس، 1997). بعض لختيلافات جاية من أخطاء فالنقل، تفريق مابين لجنس (مدكر أولا مؤنات)، ولخلط مع كلمات جاية من لعربية فلمصادير الجديدة.
  
  لمحاولات اللخرة ديال تشكيل لأرقام من 11 ل19 كانت بالربط ديال الرقم وعشرة بلمقطع -إرْ (بينإيرماراݣو - لينإيرماراݣو...). التشكيل ديال لأرقام من 20 حتال 90 كان متشابه ولاكين مختاصر: ليناݣو - أمياݣو. 100 بلݣوانشية هي ماراݣين، يعني 10 ولإضافة ديال لجمع فاللوغات لأمازيغية -إين. الصبليونية ماكاتميزش مابين [b] و[v]، يعني بيين مرتابطة بڤيين. لمؤنات بلأمازيغية كايسالي بحرف التا، كيما فتاشلحيت: 1 (مدكر يان، مؤنات يات) 2 (مدكر سين، مؤنات سنات). هادشي ممكين إيفسر لختيلافات مابين بيين وڤايت اللي كايعنيو واحد.
  
  كايراسكو هي أغنية قديمة دلحساب، بيسْميا مات أكوسوموسيت تاموبينير ماراݣو. سيس (6) يمكن إيكون ضاع فلوسط ديال سوموسيت (سوموسّيسّيت).
  
  لكلمات 
  لجدوال فيه كلمات قيّدهوم ألونزو دي إسپينوزا فلقرن 16، صاوبها وترجمها كليمينتس روبيرت مارخام ف1907.
  
  فلتحت كاينين كلمات زايدين جات من لهجات ݣوانشية مختالفة، وولفيل (1965).
  
  {| class="wikitable sortable"
  ! ݣوانشية !! لمعنى بالداريجة!! اللهجة (لجزيرة)
  |-
  | ݣوان، كوطان || راجل||
  |-
  | شاماطو || مرا ||
  |-
  | حاري || ناس || تينيريفي
  |-
  | دوراماس || مناخر || ݣران كاناريا
  |-
  | أضارݣوما|| دراع || ݣران كاناريا
  |-
  | أطاكايكاط || قلب|| ݣران كاناريا
  |-
  | ݣاروايك|| بونية ||
  |-
  | زونفا|| سرة|| تينيريفي
  |-
  | أݣونيي|| عضم|| تينيريفي
  |-
  | طابر|| مزيان|| پالما
  |-
  | تيݣوطان|| السما|| پالما
  |-
  | أتامان || السما، الرب|| تينيريفي
  |-
  | ماجيك || الشمس|| تينيريفي، ݣران كاناريا?
  |-
  | أهيمون|| لما|| إلييرو
  |-
  | آلا (مون) || لما || [لاݣوميرا، إلييرو
  |-
  | آدي|| لما|| پالما
  |-
  | إيدي|| لعافية|| تينيريفي
  |-
  | تاكانض ||بلاصة ديال لبركان || پالما
  |-
  | كانشا || كلب|| ݣران كاناريا، تينيريفي
  |-
  | ݣاريهاݣوا|| كلب|| پالما
  |}
  
  عيون لكلام 
  
  لوغات أمازيغية
  مقالة ب جودة مابيهاش (تصنيف د إحصائيات لمينحة د 2023)